สรรพากรโชว์ผลงานรีดภาษีปี'61ทะลุ1.9ล้านล.
"เอกนิติ" โชว์ผลงานรีดภาษีสรรพากรปีงบ 2561 ยอดทะลุ 1.9 ล้านล้าน สูงกว่าปีก่อน 1.2 แสนล้าน หลังเพิ่มประสิทธิภาพการจัดเก็บ
19 ต.ค. 2561

"เอกนิติ" โชว์ผลงานรีดภาษีสรรพากรปีงบ 2561 ยอดทะลุ 1.9 ล้านล้าน สูงกว่าปีก่อน 1.2 แสนล้าน หลังเพิ่มประสิทธิภาพการจัดเก็บ
นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า ผลการจัดเก็บภาษีของกรมสรรพากรในปีงบประมาณ 2561 (ต.ค. 2560-ก.ย. 2561) อยู่ที่ 1.91 ล้านล้านบาท สูงกว่าปีงบประมาณก่อนหน้าจำนวน 1.23 แสนล้านบาท หรือคิดเป็น 7% และสูงกว่าเป้าหมายที่ได้รับมอบหมายจาก 4 หน่วยงานที่มอบนโยบาย (กระทรวงการคลัง ธนาคารแห่งประเทศไทย สำนักงบประมาณ และสำนักงานคณะกรรมการพัฒนาการเศรษฐกิจและสังคมแห่งชาติ) จำนวน 4.66 หมื่นล้านบาท หรือสูงกว่าเป้าหมาย 2.5%
ทั้งนี้ เนื่องจากในปีงบประมาณ 2561 กรมสรรพากรมีมาตรการเพิ่มประสิทธิภาพการจัดเก็บภาษีทำให้สามารถจัดเก็บภาษีเพิ่มขึ้นสูงถึง 2 หมื่นล้านบาท ได้แก่ การตรวจวิเคราะห์ผู้ประกอบการรายใหญ่ที่มีผลขาดทุนหรือมีกำไรทางบัญชีสูงแต่ชำระภาษีต่ำ การออกหมายเรียกตรวจสอบภาษีอากรผู้ออกและผู้ใช้ใบกำกับภาษีปลอม และการแนะนำทางภาษีอากรกับกลุ่มธุรกิจเงินสด และธุรกิจที่มีศักยภาพในการเสียภาษี
รวมถึงผลจัดเก็บภาษีสำคัญได้เพิ่มขึ้น ได้แก่ ภาษีเงินได้นิติบุคคลเก็บได้ 6.63 แสนล้านบาท สูงกว่าปีก่อน 6% ภาษีเงินได้ปิโตรเลียมเก็บได้ 6.36 หมื่นล้านบาท สูงกว่าปีก่อน 61.7% จากราคาน้ำมันที่สูงขึ้น และภาษีมูลค่าเพิ่ม (ภาษีแวต) เก็บได้ 7.92 แสนล้านบาท สูงกว่าปีก่อน 6.8% จากการเก็บภาษีจากการบริโภคและการนำเข้าที่ดีขึ้นจากปีก่อนๆ
อย่างไรก็ดี ในปีงบประมาณ 2562 กรมสรรพากรได้รับเป้าหมายจัดเก็บภาษี จำนวน 2 ล้านล้านบาท เพิ่มขึ้นจากปีงบประมาณ 2561 อยู่ที่ 8.39 หมื่นล้านบาท หรือคิดเป็น 4.4% และเพื่อให้จัดเก็บภาษีได้ตามเป้าหมาย จะนำเทคโนโลยีมาช่วยในการทำงานเพิ่มประสิทธิภาพการจัดเก็บภาษี ได้แก่ การนำดิจิทัลมาใช้ในการขับเคลื่อนงานของกรมสรรพากรเพื่อยกระดับประสิทธิภาพในการทำงานและอำนวยความสะดวกให้แก่ผู้เสียภาษีอากร
รวมทั้งการจัดการวิเคราะห์ข้อมูลสำคัญ ได้แก่ ระบบการคัดเลือกผู้เสียภาษีเพื่อกำกับและตรวจสอบ และการวิเคราะห์ข้อมูลของห่วงโซ่อุปทาน การขยายฐานภาษีและการสร้างความสมัครใจในการเสียภาษี เพื่อเพิ่มประสิทธิภาพการจัดเก็บภาษีของกรมสรรพากรให้ยั่งยืนต่อไป